‘Rassistiese aanvalle’ op Dlamini-Zuma veroordeelNkosazana Dlamini-Zuma, minister van samewerkende regering en tradisionele sake. (Foto: GCIS) Die parlementêre portefeuljekomitee oor samewerkende regering en tradisionele sake en die ANC het die rassistiese aanvalle op minister Nkosazana Dlamini-Zuma ten sterkte veroordeel. Dlamini-Zuma was die afgelope ruk erg in die spervuur, veral oor die voortgesette verbod op die verkoop van tabakprodukte op vlak 4 én 3 van die afsonderingsregulasies. ŉ Herrie het nou boonop losgebars nadat Danie Herselman ŉ neerhalende foto van Dlamini-Zuma op Facebook in antwoord op ŉ ander sosialemediagebruiker se inskrywing geplaas het. In die plasing vergelyk Herselman vir Dlamini-Zuma met ŉ dier. “Die plasing is vernederend, neerhalend en rassisties. Dit is ondenkbaar dat ŉ rasionele mens iets kan skryf en in die openbare domein plaas sonder om te dink oor die gevolge en die skade wat dit aan die minister en haar gesin gaan doen,” het komiteevoorsitter Faith Muthambi gesê. Muthambi sê die komitee hoop Herselman word voor stok gekry. “Rassisme moet stop. Ons kan nie sulke misbruike toelaat om plaas te vind nie.” Sy sê Suid-Afrikaners het die reg op vryheid van spraak om te sê of te skryf wat hulle wil. Maar dat dié reg nie iemand anders se regte mag skend of enige wetgewing mag oortree nie. Die komitee het ook sy steun aan Dlamini-Zuma toegesê en gevra dat die polisie en die Menseregtekommissie die voorval ondersoek. Die ANC-koukus het ook gevra dat ongevraagde en rassistiese aanvalle op Dlamini-Zuma gestaak word. Die ANC voer aan daar is ŉ georkestreerde veldtog in die media en op sosiale media om die werk wat Dlamini-Zuma doen te ondermyn. ANC-hoofsweep Pemmy Majodina sê soortgelyke aanvalle is teen Dlamini-Zuma in haar voormalige amp as minister van gesondheid op tou gesit toe sy tabakgroepe en farmaseutiese maatskappye die stryd aangesê het terwyl die gesondheidsektor “geradikaliseer” is. Majodina sê dit was danksy Dlamini-Zuma se werk dat Suid-Afrika nou in ŉ beter posisie is om die Covid-19-pandemie te hanteer. Die ANC het ook gevra dat die voorval ingevolge wetgewing oor haatspraak en rassisme ondersoek word. “Ons gaan geen steen onaangeroer laat nie om te verseker diegene soos Danie Herselman en sy kranksinnige soort dra die gevolge van hulle bose dade.” Ook op sosialemediaplatforms het talle gebruikers gevra dat Herselman strafregtelik vervolg word. Die MRK het bevestig dat hy ŉ formele klagte oor die voorval van die Suid-Afrikaanse Raad van Kerke ontvang het. Herselman se profiel is nie meer op Facebook nie, hoewel skermgrepe van die plasing reeds wyd versprei is.